સૌપ્રથમ પાલકની ભાજી સાફ કરી એનાં ફક્ત પાન લઈ લો. પાન સારી રીતે સૂકાં કરી દેવાં. ખાસ ધ્યાન રાખજો કે પાન એકદમ સૂકાં હોવાં જોઈએ નહીં તો ભીનાં પાનને લીધે ભજિયાં ક્રિસ્પી નહીં લાગે. લાંબાં ભજિયાં ગમતાં હોય તો પાનને આખાં જ રાખો. નાનાં ભજિયાં માટે પાનનાં બે કે ત્રણ ટુકડા કરો. હવે એક બાઉલમાં ખીરું બનાવવા માટેની બધી સામગ્રી ભેગી કરો. ધીમે-ધીમે પાણી ઉમેરતા જઈ જાડી પેસ્ટ તૈયાર કરો. આખેઆખાં પાલકનાં પાન પર ખીરાનું કોટિંગ થઈ શકે એટલું જાડું ખીરું હોવું જરૂરી છે. તૈયાર થયેલા ખીરાને ૧૫ મિનિટ માટે સાઇડ પર મૂકી દો. તેલને ફાસ્ટ તાપે ગરમ કરવા મૂકો. પાલકનાં પાનને ખીરાની અંદર આખું બોળી ગરમ થયેલા તેલમાં તળવા મૂકો. તાપ ધીમો કરો. બન્ને સાઇડથી સરખાં તળાય એટલે બહાર કાઢી ટૉમેટો સૉસ અને કોથમીરની ચટણી સાથે ગરમ- ગરમ સર્વ કરો.